1ብፍቓድ እግዚኣብሔር ናይ ኢየሱስ ክርስቶስ ሓዋርያ ኻብ ዝኾነ ጳውሎስን ካብ ኃውና ጢሞቴዎስን ናብቶም ብክርስቶስ እሙናት ኣኅዋትና ዝኾኑ ኣብ ቈላስይስ ዘለዉ ኣመንቲ፦ 2ካብ እግዚኣብሔር ኣቦና ጸጋን ሰላምን ይኹነልኩም። 3- 4ብዛዕባ እታ ኣብ ክርስቶስ ኢየሱስ ዘላትኩም እምነትን ንዂሎም ምእመናን ዘለኩም ፍቕርን ምስ ሰማዕና ዂልሻዕ ምእንታኻትኩም እንትንጽሊ ንእግዚኣብሔር ኣቦ ጐይታና ኢየሱስ ክርስቶስ ነመስግኖ ኣለና፤ 5እቲ ቓል ሓቂ ዝኾነ ወንጌልቕድሚ ሕዚ ናባኻትኩም ምስ መጸ ብዛዕባ እቲ ንሱ ዝህቦ ተስፋ ሰሚዕኹም ኔርኩም። ስለዙይ እምነትኩምን ፍቕርኹምን ኣብቲ ኣብ ሰማይ ተዓቝሩልኩም ዘሎ ተስፋ ዝተመሥረተ እዩ። 6ከምቲ ወንጌል ኣብ ኲሉ ዓለም ፍረ የፍርን ይጋፋሕን ዘሎ ካብታ ጸጋ እግዚኣብሔር ዝሰማዕኹምላን ሓቂ ምዃና ዝተረዳእኹምላን መዓልቲ ጀሚሩ ኣባኻትኩምውን ፍረ የፍርን ይሰፍሕን ኣሎ። 7እቲ ፍቑር መሳርሕትና ኤጳፍራስ እዩ ነዙይ ዝመሃረኩም። ንሱ ኽንዳና እሙን ኣገልጋሊ ክርስቶስ እዩ። 8ብዛዕባ እቲ ብመንፈስ ቅዱስ ዘለኩም ፍቕሪውን ዝነገረና ንሱ እዩ። 9ስለዙይውን እዩ ንሕና ኻብታ ዝሰማዕናላ መዓልቲ ጀሚርና ብዂሉ መንፈሳዊ ጥበብን ብምርዳእን ፍቓድ ኣምላኽ እንታይ ከም ዝኾነ እትግንዘቡሉ ምሉእ ፍልጠት ምእንቲ ኽህልወኩም እናለመንና ብዛዕባኻትኩም ካብ ምጽላይ ኣቋሪጽና ኣይንፈልጥን። 10ብሠናይ ተግባር ኲሉ ፍረ እናፈረኹም ንእግዚኣብሔር ብምፍላጥ እናዓበኹም ንእኡ ብዝበቅዕ ሕይወት እናነበርኩም ንጐይታ ብዂሉ ምእንቲ ኸተሐጕስዎ ንጽሊ ኣለና። 11ብዙኅ ትዕግሥትን ጽንዓትን በቲ ኽቡር ኃይሉ ብዙኅ ትዕግሥትን ጽንዓትን ረኺብኩም ብዂሉ ኃይሊ ምእንቲ ኽትብርትዑ 12ነቲ ግደ ርስቲ ቕዱሳን ዝኾነ መንግሥቲ ብርሃን ዘብቅዐና ኣብ ብሓጐስ ከተመስግኑ ንጽሊ ኣለና። 13ንሱ ካብ ሥልጣን ጸልማት ኣውፅአና ናብታ መንግሥቲ ፍቑር ወዱውን ኣእተወና። 14ንሱ ቤዛና ኾይኑ ሕድገት ኃጢኣት ረኸብና። 15ክርስቶስ ናይቲ ዘይርአ እግዚኣብሔር ኣምሳልን ልዕሊ ዂሉ ፍጥረት ዝኾነ በዂርን እዩ። 16ኣብ ሰማያትን ኣብ ምድርን ዘሎ ዂሉ ዝርአን ዘይርአን ኃይልታት ይኹኑ ገዛእቲ ኣሕሉቕ ይኹኑ በዓል ሥልጣናት ኲሎም ብእኡ ዝተፈጥሩ እዮምሞ ኲሉ ብእኡን ንእኡን እዩ ዝተፈጥረ። 17ንሱ ኸዓ ቕድሚ ዂሉ ፍጥረት ዝነበረ እዩ፤ ዂሉ ጸኒዑ ዝቖመውን ብእኡ እዩ። 18ንሱ ናይታ ሰብነቱ ዝኾነት ቤተ ክርስቲያን ርእሲ እዩ፤ ብዂሉ ነገር ቀዳማይ ምእንቲ ክኸውንስ ንሱ መጀመርታ እዩ፤ ካብ ሞት ብምትሣእውን በዂሪ እዩ። 19እዙይ ዝኾነ ናይ መለኮት ምልኣት ኣብ ወዱ ምእንቲ ኽነብር ናይ እግዚኣብሔር ኣብ ፍቓድ ስለ ዝኾነ እዩ። 20እግዚኣብሔር በቲ ወዱ ኣብ መስቀል ዘፍሰሶ ደም ገይሩ ሰላም ገበረ፤ ነቲ ኣብ ምድሪ ዘሎን ኣብ ሰማያት ዘሎን ኲሉ ኸዓ ምስ ባዕሉ ዓረቖ። 21ንስኻትኩም ቀደም ካብ እግዚኣብሔር ዝረሓቕኩም ብሓሳብኩምን ብኽፉእ ግብርኹምን ጸላእቱ ነበርኩም። 22ንሱ ግና ነውርን ነቐፋን ዘይብሎም ቅዱሳን ገይሩ ኣብ ቅድሚኡ ምእንቲ ኸቑመኩም ብሞት ሥጋዊ ሰብነት ወዱ ገይሩ ዓረቐኩም። 23እዙይ ከዓ ተመሥሪትኩምን ደልዲልኩምን ካብቲ ብወንጌል ዝረኸብኩምዎ ተስፋ እንተይተነቓነቕኩም ኣብ እምነትኩም እንተ ጸኒዕኹም እዩ። እዙይ ከዓ እቲ ንስኻትኩም ዝሰማዕኹምዎ ኣነ ጳውሎስ ኣገልጋሊኡ ዝኾንኩ ኣብ ትሕቲ ሰማይ ንዘሎ ፍጥረት ኲሉ ዝተሰብከ ወንጌል እዩ። 24ሕዚ ኸዓ ምእንታኻትኩም መከራ ብምቕባለይ እሕጐስ አለኹ። ምእንቲ እታ ሰብነቱ ዝኾነት ቤተ ክርስቲያን ከዓ ነቲ ካብ ክርስቶስ መከራ ዝተረፈ ብሥጋይ እምልእ ኣለኹ። 25ከምቲ ብእግዚኣብሔር ዝተውሃበኒ ኃላፍነት ቃል እግዚኣብሔር ኣባኻትኩም ብምልኣት ምእንቲ ኽሰብኽ ናይዛ ቤተ ክርስቲያን እዚኣ ኣገልጋሊ ኾንኩ። 26እዝ ምሥጢር እዙይ ካብ ዘለዓለም ንውሉድ ወለዶ ተሠዊሩ ነበረ፤ ሕዚ ግና ንቕዱሳኑ ተገልጸ። 27እግዚኣብሔር ነዚኣቶም እዝ ምሥጢር እዙይ ኣብ መንጎ ኣሕዛብ ሃብቲ ኽብሩ ኽሳዕ ኽንደይ ዓብዪ ኸም ዝኾነ ኸፍልጦም መረጸ። እዙይ ከዓ እቲ ኣባኻትኩም ዘሎ ናይ ክብሪ ተስፋ ዝኾነ ክርስቶስ እዩ። 28ንሕና ድማ ንነፍስ ወከፍ ሰብ ብክርስቶስ ፍጹም ገይርና ምእንቲ ኽነቕርቦ ብጥበብ ንዂሉ ሰብ እናመዓድና ንዂሉ ሰብውን እናመሃርና ንእኡ ንሰብኽ ኣለና። 29ኣነ ኸዓ እዝ ዕላማዙይ ምእንቲ ኽፍጽም በቲ ንሱ ኣብ ውሽጠይ ብኃይሊ ዝገብሮ ዘሎ ተግባራት ኲሉ እናተጋደልኩ እጽዕር ኣለኹ።
Copyrighted Material